CELEX: 32012D0127(01)
Language: fi
Date: 2012-01-26 00:00:00
Title: Komission päätös, annettu 26 päivänä tammikuuta 2012 , sähköisen hallinnon asiantuntijaryhmän perustamisesta

27.1.2012   
            
            
               FI
            
            
               Euroopan unionin virallinen lehti
            
            
               C 22/7
            
         KOMISSION PÄÄTÖS,
   annettu 26 päivänä tammikuuta 2012,
   sähköisen hallinnon asiantuntijaryhmän perustamisesta
   2012/C 22/04
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   sekä katsoo seuraavaa:
   
               (1)
            
            
               Kuten komission tiedonannossa Euroopan sähköisen hallinnon toimintasuunnitelma 2011–2015 (1), jäljempänä ’toimintasuunnitelma’, todetaan, ”jäsenvaltiot ovat täysin sitoutuneita Malmön julistuksen poliittisiin prioriteetteihin” (2). Ne ovat myös pyytäneet Euroopan komissiota järjestämään toimintasuunnitelman yhteishallinnoinnin niin, että jäsenvaltiot voivat aktiivisesti osallistua sen toteuttamiseen. Toimintasuunnitelmaa ja sen sisältämiä toimenpiteitä kannatettiin neuvoston päätelmissä toukokuussa 2011 (3).
            
         
               (2)
            
            
               Näin ollen komission on tarpeen perustaa asiantuntijaryhmä, joka koostuu sähköisen hallinnon alasta vastaavista jäsenvaltioiden toimivaltaisista viranomaisista, sekä määritellä sen tehtävät ja rakenne.
            
         
               (3)
            
            
               Henkilötietojen käsittelyssä olisi noudatettava yksilöiden suojelusta yhteisöjen toimielinten ja elinten suorittamassa henkilötietojen käsittelyssä ja näiden tietojen vapaasta liikkuvuudesta 18 päivänä joulukuuta 2000 annettua Euroopan parlamentin ja neuvoston asetusta (EY) N:o 45/2001 (4),
            
         ON PÄÄTTÄNYT SEURAAVAA:
   1 artikla
   Komissio perustaa sähköisen hallinnon asiantuntijaryhmän, jäljempänä ’ryhmä’.
   2 artikla
   Tehtävät
   Ryhmän tehtävänä on:
   
               —
            
            
               neuvoa komissiota sähköiseen hallintoon liittyvissä strategisissa kysymyksissä toimintasuunnitelman yhteydessä sekä ehdottaa toimintasuunnitelman toteutuksen puoliväliarvioinnin pohjalta tarvittavia tarkistuksia ohjelman painopistealoihin, tavoitteisiin ja toimiin,
            
         
               —
            
            
               auttaa komissiota määrittelemään jäsenvaltioille toimintasuunnitelman toimiin liittyvät yhteiset tavoitteet,
            
         
               —
            
            
               toimia strategisten keskustelujen ja kokemustenvaihdon foorumina, johon komission kaikki yksiköt osallistuvat,
            
         
               —
            
            
               vaihtaa näkemyksiä kansallisiin sähköisen hallinnon strategioihin liittyvistä kysymyksistä toimintasuunnitelman kattamilla aloilla ja suhteessa sen tavoitteiden saavuttamiseen,
            
         
               —
            
            
               toimia foorumina, jonka kautta jäsenvaltiot tiedottavat komissiolle toimintasuunnitelman edistymisestä kussakin maassa.
            
         Ryhmä tekee komission välityksellä yhteistyötä digitaalistrategiaa käsittelevän korkean tason ryhmän kanssa, jotta voidaan varmistaa, että sähköisen hallinnon alan toimet toteutetaan optimaalisella tavalla.
   Ryhmä tekee yhteistyötä ja koordinoi toimintaansa komission välityksellä myös ISA-ohjelmakomitean (5) kanssa.
   3 artikla
   Kuuleminen
   Komissio voi kuulla ryhmää kaikissa toimintasuunnitelman toteutukseen liittyvissä asioissa.
   4 artikla
   Kokoonpano – Jäsenten nimittäminen
   1.   Ryhmä koostuu jäsenvaltioiden toimivaltaisista viranomaisista. Kunkin jäsenvaltion viranomainen nimittää yhden korkean tason edustajan. Edustajan on vastattava kansallisista sähköisen hallinnon strategioista ja kyettävä varmistamaan riittävä koordinointi toimintasuunnitelman kattamilla aloilla toimivien kansallisten viranomaisten välillä. Jäsenvaltioiden edustajien ohella kokouksiin voi osallistua muita virkamiehiä, joilla on käsiteltävän asian erityistietämystä, tämän kuitenkaan rajoittamatta kokouskulujen korvaamista koskevien säännösten soveltamista.
   2.   Jäsenet nimitetään toimintasuunnitelman keston ajaksi (2011–2015).
   3.   Varajäseniä voidaan nimittää yhtä monta kuin varsinaisia jäseniä. Varajäsenet nimitetään samoin ehdoin kuin jäsenet. Varajäsenet korvaavat poissa olevat tai estyneet jäsenet automaattisesti.
   4.   Sellaisen jäsenen tilalle, joka ei enää tosiasiallisesti pysty osallistumaan ryhmän työhön, joka eroaa tehtävästään tai joka ei täytä tämän artiklan 3 kohdassa tai perussopimuksen 339 artiklassa vahvistettuja edellytyksiä, voidaan nimittää uusi jäsen jäljellä olevaksi toimikaudeksi.
   5.   Nimitettyjen edustajien nimet julkaistaan komission asiantuntijaryhmien ja vastaavanlaisten elinten rekisterissä, jäljempänä ’rekisteri’ sekä sähköisen hallinnon verkkosivustolla osoitteessa http://ec.europa.eu/information_society/activities/egovernment/index_en.htm
   5 artikla
   Toiminta
   1.   Ryhmän puheenjohtajana toimii komission edustaja.
   2.   Komission edustaja voi kutsua ryhmän ulkopuolelta asialistalla olevan alan erityisasiantuntijoita osallistumaan tilapäisesti ryhmän työskentelyyn. Lisäksi komission edustaja voi myöntää ETA- ja EFTA-maille tai unioniin liittymässä oleville maille tarkkailija-aseman. Tällöin kyseisten maiden on nimitettävä yksi korkean tason edustaja.
   3.   Asiantuntijaryhmien jäsenten ja heidän edustajiensa sekä kutsuttujen asiantuntijoiden ja tarkkailijoiden on noudatettava perussopimuksissa ja niiden täytäntöönpanosäännöissä vahvistettuja salassapitovelvollisuuksia sekä EU:n turvaluokiteltujen tietojen suojelua koskevia komission turvallisuussääntöjä, jotka on vahvistettu komission päätöksen 2001/844/EY, EHTY, Euratom (6) liitteessä. Komissio voi toteuttaa kaikki asianmukaiset toimenpiteet, jos kyseiset henkilöt eivät noudata näitä velvoitteita.
   4.   Ryhmän kokoukset pidetään komission toimitiloissa. Komissio huolehtii sihteeripalveluista. Ryhmän ja sen alaryhmien kokouksissa voi olla läsnä myös muita asiasta kiinnostuneita komission virkamiehiä.
   5.   Ryhmä vahvistaa työjärjestyksensä asiantuntijaryhmien työjärjestysmallin (7) pohjalta.
   6.   Komissio julkaisee olennaisia tietoja ryhmän toiminnasta joko rekisterissä tai erityisesti tätä varten luodulla verkkosivustolla, jolle rekisteristä on linkki.
   6 artikla
   Kokouskulut
   1.   Ryhmän toimintaan osallistuvat henkilöt eivät saa palkkiota tehtäviensä hoitamisesta.
   2.   Komissio korvaa ryhmän toimintaan osallistuvien matka- ja oleskelukustannukset voimassa olevien komission säännösten mukaisesti.
   3.   Kustannukset korvataan vuosittaisessa määrärahojen kohdentamismenettelyssä käytettävissä olevien määrärahojen rajoissa.
   7 artikla
   Soveltaminen
   Tätä päätöstä sovelletaan 31 päivään joulukuuta 2015.
   
      Tehty Brysselissä 26 päivänä tammikuuta 2012.
      
         
            Komission puolesta
         
         Neelie KROES
         
            Varapuheenjohtaja
         
      
   
   
      (1)  KOM(2010) 743.
   
      (2)  Malmön julistus: http://www.egov2009.se/wp-content/uploads/Ministerial-Declaration-on-eGovernment.pdf
   
      (3)  Neuvoston päätelmät Euroopan sähköisen hallinnon toimintasuunnitelmasta 2011–2015; neuvoston (liikenne, televiestintä ja energia) 3093. istunto – pelkät televiestintäasiat – Bryssel, 27. toukokuuta 2011.
   
      (4)  EYVL L 8, 12.1.2001, s. 1.
   
      (5)  ISA (Interoperability Solutions for European Public Administrations): yhteentoimivuusratkaisuista eurooppalaisten julkishallintojen yhteentoimivuusratkaisuja koskeva ohjelma, Euroopan parlamentin ja neuvoston päätös N:o 922/2009/EY.
   
      (6)  Komission päätös, tehty 29 päivänä marraskuuta 2001, komission sisäisten menettelysääntöjen muuttamisesta (EYVL L 317, 3.12.2001, s. 1).
   
      (7)  Asiakirjan SEC(2010) 1360 liite IV.